หนุนบลจ.ปล่อยเสรีค่าคอมฯ หากคุมให้อยู่ 0.2%ไม่ได้
โพสต์ทูเดย์ &#8212; บลจ.กรุงไทย เร่งสมาคมฯ หารือค่าคอมมิชชัน 0.2% แนะหากควบคุมไม่ได้ควรปล่อยเสรี เพื่อประโยชน์ผู้ถือหน่วย เชื่อบลจ.เล็กไม่เสียเปรียบ
12 ม.ค. 2553

โพสต์ทูเดย์ — บลจ.กรุงไทย เร่งสมาคมฯ หารือค่าคอมมิชชัน 0.2% แนะหากควบคุมไม่ได้ควรปล่อยเสรี เพื่อประโยชน์ผู้ถือหน่วย เชื่อบลจ.เล็กไม่เสียเปรียบ
นายสมชัย บุญนำสิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า หากสมาคมบริษัทจัดการลงทุนไม่สามารถควบคุมให้บริษัทสมาชิกใช้ค่าธรรมเนียมซื้อขายหุ้น (คอมมิชชัน) ในอัตรา 0.2% เท่ากันได้ ก็ควรจะปล่อยเสรี เพราะการลดค่าคอมมิชชันลงจะเป็นประโยชน์ต่อผู้ถือหน่วย 
“ถ้ามีการกำหนดกรอบแล้วมีบางบลจ.ไม่ปฏิบัติตามก็จะไม่เป็นธรรมกับบลจ.อื่นที่ปฏิบัติตามกฎของสมาคมฯ ขณะที่การเลือกใช้บริการบริษัทหลักทรัพย์ (บล.) หรือ โบรกเกอร์ ของ บลจ.แต่ละแห่งจะไม่ได้พิจารณาเฉพาะค่าคอมมิชชันเพียงอย่างเดียว” นายสมชัย กล่าว
นอกจากนี้ นายสมชัย ยังเชื่อว่า หากปล่อยให้คิดค่าคอมมิชชันอย่างเสรี จะไม่ทำให้ บลจ.ขนาดเล็ก เสียเปรียบ บลจ.ขนาดใหญ่ เพราะต้นทุนของโบรกเกอร์ไม่ต่างกัน ทำให้น่าจะคิดค่าคอมมิชชันในอัตราเดียวกัน
อย่างไรก็ตาม ในเบื้องต้น บลจ.กรุงไทย จะปฏิบัติตามข้อกำหนดของสมาคมฯ ไปก่อน ซึ่งเชื่อว่า จะไม่ทำให้ บลจ.กรุงไทย เสียเปรียบ บลจ. อื่นที่ได้ค่าคอมมิชชันต่ำกว่า 0.2% เพราะคาดว่า ปัญหาดังกล่าวน่าจะเป็นเพียงช่วงสั้นๆ เท่านั้น